Ministerul Afacerilor Interne a postat un mesaj pe pagina de Facebook a instituţiei în care face un apel către şoferi în contextul zecilor de accidente rutiere petrecute în ultimele două zile, care au costat viaţa a aproape 20 de persoane.



„44 de accidente, 19 persoane decedate şi 33 grav rănite... doar în ultimele 48 de ore! Este FOARTE MULT, este EXTREM DE MULT! Vă rugăm să înţelegeţi că nerespectarea regulilor rutiere vă poate costa viaţa! Şi mai înţelegeţi ceva - Sărbători sunt şi la anul... şi peste doi ani... şi peste 10 ani... şi peste 50 de ani. Nu vă mai grăbiţi, pentru că o oră pe care credeţi că o câştigaţi vă poate costa viaţa! Dacă eşti la volan şi vezi acest mesaj, închide imediat telefonul... eşti în pericol să faci un accident! Dacă eşti pasager, citeşte cu voce tare să audă şi şoferul!” - a fost mesajul postat de MAI pe pagina de socializare.

Ministerul Afacerilor Interne mulţumeşte poliţiştilor rutieri şi salvatorilor pompieri care au făcut eforturi pentru a salva persoanele încarcerate în autoturisme lovite.

„Mulţumim poliţiştilor rutieri şi tuturor salvatorilor pompieri care au făcut eforturi supraomeneşti pentru a salva persoanele încarcerate! Ştim că fiecare dramă pe care au văzut-o a lăsat urme grele în sufletele lor! Este foarte greu să îţi stăpâneşti lacrimile atunci când vezi destine de tineri frânte din neglijenţă şi neatenţie! Nu uitaţi: Viaţa are prioritate şi doar acasă vă aşteaptă cei dragi!”, mai scrie instituţia în mesaj.

Editor web: Liviu Cojan